3
बाप्तिस्मा शेशेतोड योहान इंगा वानदी संदेश
मत्तय 3:1-6; मार्क 1:2-6; योहान 1:19-23
1 इप्पुड तीबिया कैसर इन पंधरा यंडला राजकारणला, यप्पुड पंत पिलात यहुदीया प्रांतोड शासक उंड्या इंगा हेरोद अनतिपस चौथाई गालील प्रांतोड शासक उंडी इंगा वान फेद्दा तम्मुड फिलीप्प *इड चौथाई इतुरीया इंगा त्राखोनीती इ देशला शासक इंगा लुसनिय इड चौथाई अबिलेनकी शासक उंड्या.† 2 हन्नाड इंगा कयफाड इर मुख्य याजकलु उंडीर, आप्पुड मरू भुमीला द्यावारदी वचन जखऱ्यान कोडकु योहान तीकुड वच्या. 3 वाड यार्देन देगार आंता परिसरला पापला क्षमा कस्रोम पश्चाताप शेशी बाप्तिस्मा तिस्कुनाला इल्ला घोषणा शेस्का तिरग्या.
4 यशया संदेष्ट्यान पुस्तकला राशीनेलेका इदी आय्या:
“मरू भुमीला घोषणा शेशेतोनदी आवाज आय्या आदी इल्ला,
‘प्रभुनदी दावा तैयार शेयांडा,
वानदी दावा सरळ शेयांडा.
5 प्रत्येक दरी निंडी फोई,
इंगा प्रत्येक कोंडा इंगा टेकड्या सपाट आय्यी,
वर्रांग सरळ आय्यी,
इंगा खडबड दावाल सपाट शेशी.
6 इंगा आंता मनुष्य जाती परमेश्वरदी तारण सुशी.’ ”
7 वान तीकनुस बाप्तिस्मा तीस्कुना वच्चीने मंदीन योहान आन्या; “हे, जहरी फामला फिल्लालाला, वच्चे शिट्टनुस फारदेंक मिमलान येवार सावधान शेशीर? 8 पश्चात्तापकी योग्य इल्ला फळ इयांडा इंगा मी मनलाला इल्ला आनाकुंडा की, ‘अब्राहम मा आब्बानलेका उंडाड.’ येनटीक की नीन मिक शेपतान की, अब्राहम कस्रोम इ राळानुस बीळ्ळू पैदा शेशेदेंक द्यावार समर्थ उंडाड. 9 इप्पुडे माक बोड्याक गोडली फेट्टी उंडाद. दिन कस्रोम प्रत्येक माक याद शिंगार फळ इयाद आदी तेंपिगास आग्गीला येयदेंक वच्ची.”
10 यंकसार समुदायलोन मंदी वान आडगीर, “इप्पुड मीम येम शेशेद?” 11 वाड उत्तर इच्या, “यवार देगार रोंड आंगुल उंडाय वार येवानकी लेव वानकी वगाट इय्याला इंगा येवार देगार आन्नाम उंडाद वाड पण आल्ले शेय्याला.”
12 काही जकातदारलु पण बाप्तिस्मा तीस्कुनदेंक वच्चीनीर. वार आनीर, “गुरुजी, मिम येम शेय्याला?” 13 वाड वारनी आन्या, मिक येम नेमाशी इच्चीनेद उंडाद दानकाना जास्त दुडलू तीस्कुनाकुंडा. 14 इंगा शिपाइल पण वान आडगी आनीर, “इंगा माबद्दल येम, मीम येम शेशेद?” वाड वारनी आन्या, “येवार तीकनुस जबरदस्ती दुडलू तिस्कुनाकुंडा, यवार मिंदा खोटाद आरोप येय्या कुंडा, मीक शिक्कीने पगारलाने समाधानी उंडांडा.”
15 आप्पुड मंदी आनंदता दावा सुदूर प्रत्येक मनशी मना अंत:करणला इडे ख्रिस्त उंडी येम आंका विचार शेयदुर. 16 वार आंदारकी योहान उत्तर इच्या, “नीन मीद बाप्तिस्मा नेळाता शेसतान, गान वगाड येवाड नाकाना सामर्थ्यशाली उंडाड वाड वस्तुनाड इंगा नीन वान शपूलाद दाराम ईडशेदेंकबी पात्र लेन‡, वाड मीद बाप्तिस्मा पवित्र आत्माता इंगा आगीता शेशी. 17 वानी खडाल स्वच्छ शेशेदेंक इंगा गोदमाल वान कोठारीला जमा शेशेदेंक वानदी शाटा वान शेतल्या उंडाद, पण वाड फोटटू आराक फोई इल्लोन आग्गीला कालचेस काडी.”
18 योहान इंगा शेंगेम उत्तेजन इच्चे माटलाता वारकी बोध शेशी सुवार्ता शेप्या. 19 योहान चौथाई शासक हेरोद इन बेद्रीच्या येनटीक की वानदी वान फेद्दा तम्मुन वडती हेरोदीया दानसंगा अनैतिक सबंध उंड्या, इंगा आले इंगा शेंगेम वाईट माटलु वाड शेशीन्या. 20 इदी आंता शेशी सूद्धा वाड इंगा वगा दुष्कर्म शेशा आदी आंटे वाड योहाननी जेलला येश्या.
येशुनदी बाप्तिस्मा
21 आप्पुड इल्ला आय्या की, यप्पुड आंता मंदीद बाप्तिस्मा योहान शेयदु, आप्पुड येशुनदी पण बाप्तिस्मा आय्यी वाड प्रार्थना शेशेताप्पुड मोडाम उघडाश्या. 22 इंगा पवित्र आत्मा फयरुपता कबुतरलेका वानमिंदा दिग्या इंगा मोडामलेल इल्ला आवाज आय्या की, “नू ना प्रिय कोडकु उंडाव, निन नी बद्दल शेंगेम संतुष्ट उंडान.”
येशुनदी वंशावळ
23 यप्पुड येशुड वान सेवाक सुरुवात शेशा आप्पुड वाड सुमारे तीस यंडलावोड उंड्या. मंदी वान योसेफ कोडकु समजायदुर. योसेफ एलीन कोडकु उंड्या 24 एली मत्ताथान, मत्ताथ लेवीन, लेवी मल्खीन, मल्खी यन्रयान, यन्रयाड योसेफ कोडकु उंड्या. 25 योसेफ मत्तीथ्यान कोडकु उंड्या मत्तीथ्याड अमोस, अमोस नहुमान, नहुम हेस्लीन, हेस्ली नग्गयान, 26 नग्गय महथान, महथ मत्तीथ्यान, मत्तीथ्य शिमयीन, शिमयीड योसेखान, योसेख योदान कोडकु उंड्या. 27 योदा योहान कोडकु उंड्या. योहान रेशान, रेशा जरुब्बाबेल, जरुब्बाबेल शल्तीएलान, शल्तीएल नेरीन,§ 28 नेरी मल्खीन, मल्खी अद्दीन, अद्दी कोसोमान, कोसोम एल्मदामान, एल्मदाम एरान. 29 एर येशुन, येशु अलिएजर, अलिएजर योरीमान, योरीम मत्ताथन, मत्ताथ लेवीन कोडकु उंड्या. 30 लेवी शिमोन कोडकु उंड्या. शिमोन यहूदान, यहूदा योसेफान, योसेफ योनामान, योनाम एल्याकीम, 31 एल्याकीम मल्लयान, मल्लया मिन्नान, मिन्ना मत्ताथान, मत्ताथ नाथानान, नाथान दाविदान,* 32 दावीद इशायान, इशाय ओबेदान, ओबेद बवाजान, बवाज सल्मोनान, सल्मोन नहशोन कोडकु उंड्या.† 33 नहशोन अम्मीनादाब कोडकु उंड्या, अम्मीनादाब अदामीन, अदामीन अर्णयान, अर्णय हेस्रोनान, हेस्रोन पेरेसान, पेरेस यहूदान, 34 यहूदा याकोबान, याकोब इसहाकान, इसहाक अब्राहामान, अब्राहम तेरहान, तेरह नाहोरान,‡ 35 नाहोर सरुगान, सरुग रऊन, रऊ पेलेगान, पेलेग एबरान, एबर शेलहान कोडकु उंड्या. 36 शेलह केनान कोडकु उंड्या. केनान अर्पक्षदान, अर्पक्षद शेमान, शेम नोहान, नोहा लामेखान, 37 लामेख मथुशलहान, मथुशलह हनोखान, हनोख यारेदान, यारेद महललेलान महललेल केनानान, 38 केनान अनोशान, अनोश शेथान, शेथ आदामान, आदाम द्यावारद कोडकु उंड्या.§
* 3:1 फिलीप फिलीप † 3:1 थसली द नालुग प्रांत द वगा राज्यपाल शीना देशोमक शासक इलाका की रजा लेड. ‡ 3:16 इंगा नीन वान शपूलाद दाराम ईडशेदेंकबी पात्र लेन यावारद शपू तिशेस येतेद इदी वका गुलाम द किदा फडीद फनी सम्जस्तर § 3:27 एज्रा 3:2, नेहम्या 12:1 * 3:31 2 शमुवेल 5:14 † 3:32 रुथ 4:20-22 ‡ 3:34 उत्पत्ती 21:3; 25:26,1 इतिहास 1:28-34 § 3:38 उत्पत्ती 4:25; 5:32; 1 इतिहास 1:1-4