3
लंगड्या भिकारेण शिंगार शेस्काम
1 इंगा मग पेत्र इंगा योहान इदी प्रार्थना वेळला मद्यानी मूळ वाजता मिन्दिक परमेश्वर भवनला फोदूर. 2 इंगा फुट्टीनोट अपंग इल्ला वगा मणशी उंड्या, भवनला सुंदर फेर दरवाजा देगार भवनलोंग फोयेतोर्णी भिक आडगेदेंक धीन्नाम वान येवार तरी येकाफोई फेटदूर. 3 पेत्र इंगा योहान भवनला फोतुणार, इल्ला सुशी वाड वारणी भिक आळग्या. 4 आपुळ पेत्र, योहान संगा वान टकटक सुस्का, आन्या, “मा तीकुड सूळ.” 5 आप्पुड वार तीकेल येमाना शिकी, इल्ला आशा फेटी वाळ वार तीकुड लक्ष आंच्या. 6 इंगा पेत्र आन्या, “येंडी इंगा बंगार ना देगारा येमीच लेद; पण येम ना देगारा उंडाद. आदी नीन निक इस्तान, नासरतटोळ येशु ख्रीस्तन फेरता लेशी नळदेंक आंट.” 7 इंगा वाड वांदी मंची शेई फेटी वान लेप्या: आप्पुड लगेच वान पंजाल इंगा घोट्याल की ताकत वच्या. 8 इंगा वाड उडी मती नीला फड्या इंगा नळदेंक आंट्या, इंगा वाड नळस्का इंगा उडी मतका इंगा द्यावार्दी स्तुती शेस्का वान संगा परमेश्वर भवनला फोया. 9 इपुड आंदार मंदी वान नळस्ताना इंगा द्यावार्दी स्तुती शेस्तांना सुश्यार. 10 इंगा यवाड मंदिरदी सुंदर फाटक देगारा भिक आळगुदू भिक आळगीदेंक वाड इळे उंडाळ वान ओळखाशीर आप्पुड वांकी येम आय्या दीनता संगेम चकीत इंगा आश्चर्य आयीर.
पेत्रद शालमोन देवडी मिन्दुळदी भाषण
11 आप्पुड वाड पेत्रन इंगा योहान सांगा ने उंड्या, आंदार मंदी संगेम आश्चर्य शेस्का शालमोनदी दरवाजा मंडप आनीने जागाला, वान तीकुड फारका वचीर. 12 इदी सुशी पेत्र आ मंदीक उत्तर इच्या, वाड आन्या, “अरे इस्राएल मन्ससलू, दिन मिन्द्केल मीर आश्चर्य येनटीक शेस्तार? नाही तर मिम स्वता सामर्थ्यता किंवा सुभक्तीता इन नळदेंक आंचीनाम, इल्ला समजाशी मा तीकुड येनटीक लक्ष इच्ची सुस्तार? 13 अब्राहम, इसहाक, इंगा याकोब द्यावार, मा पूर्वजला द्यावार, वाड स्वता सेवक येशु इनदी गौरव शेशिनाळ. वान मीर मतीदेंक इचाकाळतीर, इंगा पिलात वान ईळशेळदी ठहरा मतीनेन्का पण मीर वान देगारा नाकारास्तीर. 14 मीर तर यवाड पवित्र इंगा नीतिमान वान नाकारास्तीर, इंगा घातक मणशीन माक इयाला आंका इल्ला आळगुतीर. 15 इंगा जीवन इचेटोन मीर जेमता मतुतीर; वान द्यावार सचीनेकेल लेप्या दिंदी मिम साक्ष उंडाम. 16 इंगा वान फेरता वान फेर मिन्दुल विश्वास तीकेल यवारणी मीर सुस्तार, इंगा ओळखास्तार आ इ मंशीन शक्तीमान शेशिनाळ. इंगा, वान तीकेल शिकीने विश्वासताने मीर आंदार मुंदार इनकी इदी पूर्ण आरोग्य इच्चीनाड.”
17 “तर इपुड हे तमुळलु नीन जाणास्तान की अज्ञानता मीर आले मी अधिकारील पण इदी शेशिणाळ, 18 पण मना ख्रिस्तड दुख येत्ती, आंका द्यावार वान आन्नी संदेष्ट्याल आयी, संदेष्ट्याल नोरता येम पहिलाने शपीन्या, आदी दिन लेका पूर्ण शेशीनाड. 19 तर मि पापलू तुड्सकाडाला, आंका पश्च्याताप शेयना, इंगा तीर्गुंडा दिन इचांग की आरामदी वेळल प्रभून देगारकेल दावाला; 20 इंगा मी इचांग पहिला नेमाशीनेळ, ख्रिस्त येशु इन वाड आम्पडीयाला. 21 आन्नी माटलाद सुस्थिती डबल स्थापित आईळ काळपर्यंत स्वर्गला वांकी नीलचकाम अवश्य उंडाद, आ काळ बद्दल युग सुरवात नुस द्यावार स्वता पवित्र संदेष्ट्याल नोरता शापिनाळ. 22 यला मोशेळ तर शापिनाळ की, ‘प्रभू द्यावार मी इचांग ना लेका संदेष्टा मी तमुळला लोन्केल येल्यार. वाड येम पण मिक शपी आदी आंता वांदी एकांडा.’ 23 इंगा इल्ला आय्यी की यवार पण जेम आ संदेष्ट्याल दी ऐकायार वाड मंदी लोन्केल अगदी नष्ट शेशी.+ 24 इंगा, शमुवेल नुस येम संदेष्ट्याल परंपराता आय्या, यंता माटलाळका वचीर, आ आंदारकी आ दिवस बद्दल कळामत्या. 25 मीर संदेष्ट्याल बीळलु उंडार इंगा नि संततीता पृथ्वी मिन्दुली कुळलु आशीर्वादित आय्यी, इल्ला अब्राहमनि माटलाळी, ‘द्यावार मी पूर्वजला संगा जो करार शेश्या आ करारटोर मीर बीळलु उंडार.’+ 26 द्यावार सेवक येशु इन लेपि पहिला मी तीकुड आम्पडीच्या, दिनकस्रोम की, वाड मी लोन प्रत्येकोन मी दुष्कर्मकेल तीर्गुते मिक आशीर्वाद इयाला.”
+ 3:23 अनुवाद 16:15-18. + 3:25 उत्पत्ती 12:3; 18:18; 22:18; 16:4.